FÆLLES AKTION af 9. juni 1997 vedtaget af Rådet på grundlag af artikel K.3 i traktaten om Den Europæiske Union vedrørende forbedring af målretningskriterier, udvælgelsesmetoder mv. samt indsamling af told- og politioplysninger (97/372/RIA)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel K.3, stk. 2, litra b),

under henvisning til, at det er vigtigt at bekæmpe den ulovlige narkotikahandel mere effektivt,

under henvisning til rapporten fra Narkotikaekspertgruppen, der blev godkendt af Det Europæiske Råd i Madrid i 1995, og som indeholder et forslag vedrørende forbedring af målretningskriterier, udvælgelsesmetoder mv. samt indsamling af told- og politioplysninger,

under henvisning til konvention af 26. juli 1995 om brug af informationsteknologi på toldområdet (CIS-konventionen) (1),

under henvisning til Rådets fælles aktion af 29. november 1996 om samarbejde mellem toldforvaltninger og erhvervsvirksomheder i bekæmpelse af ulovlig narkotikahandel (2),

under henvisning til mandatet fra Rådet af 29. november 1996 med godkendelse af de reviderede ordninger for fælles toldkontrolaktioner,

under henvisning til Rådets resolution af 29. november 1996 om udarbejdelse af aftaler mellem politi og toldvæsen med henblik på narkotikabekæmpelse (3), og

ud fra følgende betragtninger:

Målretningskriterier, strukturerede udvælgelsesmetoder mv. samt mere integreret brug af told- og politioplysninger er vigtige instrumenter i en effektiv planlægning af retshåndhævelsesforanstaltninger som led i bekæmpelsen af narkotikahandelen;

som led i gennemførelsen af toldlovgivningen tilstræber man med brugen af målretningskriterier og strukturerede udvælgelsesmetoder at koncentrere toldkontrollen om situationer, hvor der er stor risiko for narkotikasmugling, samtidig med at man giver mulighed for en hurtig toldklarering af lovlig passager- og fragttrafik;

gennem brugen af målretningskriterier, strukturerede udvælgelsesmetoder mv. kan toldmyndighederne bedre opstille prioriteter på en sådan måde, at de disponible midler kan udnyttes optimalt;

Den Europæiske Union og internationale institutioner såsom EDU/Europol, Verdenstoldorganisationen (WCO) og Interpol spiller en vigtig rolle i udvekslingen af oplysninger;

det er nødvendigt, at toldmyndighederne vedvarende tilpasser og omvurderer deres prioriteter for at afstemme dem efter skiftende forhold og nye oplysninger, da narkotikasmuglere ofte med kort varsel forlægger de smuglerruter, som de har valgt, til grænser, hvor man eventuelt på grundlag af forhåndsoplysninger formoder, at toldkontrollen er mindre intensiv -

VEDTAGET FØLGENDE FÆLLES AKTION:

Artikel 1

Medlemsstaternes toldmyndigheder skal bestræbe sig på at gøre bedst mulig brug af målretningskriterier og strukturerede udvælgelsesmetoder samt indsamling af oplysninger fra toldvæsenet og politiet om bekæmpelse af narkotikahandel. Med henblik herpå træffer toldmyndighederne følgende foranstaltninger inden for de eksisterende juridiske og praktiske muligheder, jf. artikel 2-8.

Artikel 2

Medlemsstaternes toldmyndigheder skal i højere grad gøre brug af de oplysninger, der er til rådighed fra alle berørte erhvervssektorer, navnlig transportsektoren.

Artikel 3

Medlemsstaternes toldmyndigheder skal fremme gensidig udveksling af efterretninger og oplysninger med henblik på risikoanalyse. Så længe CIS-databasen endnu ikke er operationel, skal medlemsstaternes toldmyndigheder i højere grad benytte CIS-e-post til ovennævnte udveksling af efterretninger.

Artikel 4

Medlemsstaternes toldmyndigheder skal i højere grad benytte sig af alle de informationssystemer, der er til rådighed for toldmyndighederne i Europa inden for luftfart, sø- og landtransport (f.eks. AIR-Info, BALKAN-Info, CARGO-Info, MAR-Info og YACHT-Info).

Artikel 5

Medlemsstaternes toldmyndigheder skal forbedre målretningsprocedurerne ved at afholde fælles internationale toldkontrolaktioner, jf. de reviderede ordninger om dette spørgsmål, der blev godkendt af Rådet den 29. november 1996. Hvor dette er relevant, tilskyndes tredjelande uden for Den Europæiske Union til at deltage i sådanne aktioner.

Artikel 6

Medlemsstaternes politi- og toldmyndigheder og andre retshåndhævende myndigheder skal så vidt muligt intensivere udveksling af disponible efterretninger og oplysninger. Dette gælder både på nationalt plan, EU-plan og internationalt plan og omfatter også EU-organer og internationale institutioner.

Artikel 7

Medlemsstaternes retshåndhævende myndigheder skal om nødvendigt regelmæssigt analysere disponible efterretninger og oplysninger.

Artikel 8

Medlemsstaternes toldmyndigheder skal udarbejde retningslinjer for den bedste praksis for at tilskynde til mere udbredt anvendelse af risikoanalyseteknikker.

Artikel 9

Denne fælles aktion træder i kraft på datoen for vedtagelsen.

Artikel 10

Denne fælles aktion offentliggøres i Tidende.

Udfærdiget i Luxembourg, den 9. juni 1997.

På Rådets vegne

G. ZALM

Formand

(1) EFT nr. C 316 af 27. 11. 1995, s. 33.

(2) EFT nr. L 322 af 12. 12. 1996, s. 3.

(3) EFT nr. C 375 af 12. 12. 1996, s. 1.